**Anexă**

**la Hotărârea nr. 253/2021**

.  **** 

Județul Cluj Județul Bistrița-Năsăud Municipiul Bistrița

Consiliul Județean Consiliul Județean Consiliul local

Nr.\_\_\_\_/\_\_\_\_\_\_\_ Nr.\_\_\_\_/\_\_\_\_\_\_\_\_\_ Nr.\_\_\_\_/\_\_\_\_\_\_ Nr.\_\_\_\_\_/\_\_\_\_\_\_\_

**ACORD DE COLABORARE**

**încheiat pentru realizarea Proiectului “Drum Expres Cluj - Dej - Bistrița“**

**Art. 1. Părțile**

1. **Compania Națională de Administrare a Infrastructurii Rutiere SA -CNAIR**, companie strategică de interes național, care se organizează și funcționează în condițiile OUG nr. 84/2004 pentru înființarea Companiei Naționale de Administrare a Infrastructurii Rutiere - S.A. prin reorganizarea Regiei Autonome "Administrația Națională a Drumurilor din România", cu modificările și completările ulterioare, cu sediul în București, Sector 1, Bd. Dinicu Golescu nr.38, cod fiscal RO16054368, reprezentată prin domnul Cristian Ovidiu PISTOL, Director General, și
2. **Județul Cluj,** prin **Consiliul Județean Cluj**, cu sediul în municipiul Cluj-Napoca, Calea Dorobanților nr. 106, județul Cluj, cod poștal 400609, telefon/fax: 0372 64.00.70/0372 64.00.00, cod de înregistrare fiscală 4288110, reprezentat prin domnul Președinte Alin TIȘE,
3. **Județul Bistrița-Năsăud,** prin **Consiliul Județean Bistrița-Năsăud**, cu sediul în municipiul Bistrița, Piața Petru Rareș nr.1, județul Bistrița-Năsăud, cod poștal 420080, telefon/fax: 0263/213.657/0263/214750, cod de înregistrare fiscală 4347550, reprezentat prin domnul Președinte Emil Radu MOLDOVAN,
4. **Municipiul Bistrița,** prin **Consiliul local al Municipiului Bistrița**, cu sediul în municipiul Bistrița, strada Piața Centrală nr. 6, telefon/fax: 0263/223923/ 0263/231046, cod de înregistrare fiscală 4347569, reprezentat prin domnul Primar Ioan TURC,

au convenit să colaboreze pentru susținerea procesului de selecție a modului de definire și conectare a aliniamentelor drumurilor expres Cluj - Dej și Dej - Bistrița, a identificării eventualelor constrângeri la nivel local și județean, a emiterii cu celeritate a avizelor și certificatelor de urbanism necesare, a facilitării accesului proiectanților care vor implementa/implementează cele două contracte de prestări servicii de proiectare, după cum urmează:

* contractul de prestări servicii de proiectare - etapa elaborare Studiu de Fezabilitate, pentru lotul 1, sectorul 2, al Autostrăzii Nordului, respectiv secțiunea Dej - Bistrița, pentru realizarea studiilor de teren,
* contractul de prestări servicii de proiectare - etapa elaborare Studiu de Fezabilitate, pentru secțiunea de drum expres Cluj - Dej, pentru realizarea studiilor de teren, precum și a oricăror alte activități necesare în scopul proiectului.

**Art. 2. Obiectul**

1. Obiectul acestui acord îl constituie asigurarea colaborării administrative între părți pentru realizarea proiectului “**Drum Expres Cluj - Dej - Bistrița**“;
2. Proiectarea și implementarea proiectului se vor realiza în două etape, după cum urmează:

* **Etapa 1** - Etapa de proiectare, reprezentând elaborarea Studiului de Fezabilitate, se va realiza de către CNAIR SA prin intermediului a două contracte de prestări servicii de proiectare, ca parte a aliniamentului Autostrăzii Baia Mare - Bistrița - Vatra Dornei - Suceava, denumită generic Autostrada Nordului, respectiv sectorul independent de drum expres Cluj - Dej;
* **Etapa a 2-a** - Implementarea secțiunii **Cluj - Dej - Bistrița**, se va realiza de către Județul Cluj, prin Consiliul Județean Cluj, Județul Bistrița-Năsăud, prin Consiliul Județean Bistrița-Năsăud și Municipiul Bistrița, în baza documentației tehnice elaborate în etapa 1 (studiul de fezabilitate). Această etapă se va reglementa printr-un nou acord de colaborare ce va fi încheiat în condițiile prevăzute de Ordonanța de urgență a Guvernului nr. 101/2020 privind unele măsuri pentru implementarea proiectelor cu finanțare din fonduri europene în vederea evitării riscului de dezangajare pentru perioada de programare 2014-2020 sau orice altă legislație de referință care va reglementa implicarea autorităților locale în perioada de programare consecutivă (Programul Operațional Transport 2021-2027).

1. Părțile vor asigura dezvoltarea și funcționarea integrată a obiectivului în ansamblul său cu celelalte obiective de investiții din zona de influență.
2. Scopul prezentului acord de colaborare îl constituie implicarea unității administrativ-teritoriale în dezvoltarea integrată a proiectelor de infrastructură rutieră în zona adiacentă drumului expres

Prezentul acord de colaborare se constituie anexă la Contractele de finanțare care se vor încheia pentru etapa de asistență tehnică, având ca obiect finanțarea elaborării studiului de fezabilitate pentru Autostrada Nordului.

**Art. 3**. **Principiile de bună practică ale acordului de colaborare**

1. Părțile trebuie să contribuie la realizarea Proiectului și să își asume rolul lor în cadrul Proiectului, așa cum acesta este definit în cadrul prezentului Acord.
2. Părțile trebuie să se consulte în mod regulat și să se informeze asupra tuturor aspectelor privind evoluția Proiectului.
3. Părțile trebuie să implementeze activitățile cu respectarea dispozițiilor legale și a celor mai înalte standarde profesionale și de etică.
4. Părțile sunt obligate să respecte regulile referitoare la conflictul de interese și regimul incompatibilităților, iar în cazul apariției unei asemenea situații să dispună luarea măsurilor care să conducă la stingerea acesteia și evitarea producerii unei situații similare în viitor.

**Art. 4. Perioada de valabilitate a acordului de colaborare**

Perioada de valabilitate a Acordului de colaborare începe la data semnării acestuia de către părți și încetează la data demarării etapei a doua, respectiv prin încheierea unui acord de colaborare în condițiile prevederilor OUG nr. 101/2020 sau orice altă legislație de referință care va reglementa implicarea autorităților locale în perioada de programare consecutivă (Programul Operațional Transport 2021 - 2027).

**Art. 5. Drepturile și obligațiile părților**

**Drepturile părților**

(1) Părțile au dreptul să solicite furnizarea oricăror informații și documente legate de proiect.

**Obligațiile părților**

1. CNAIR SA va derula întreaga activitate pentru obținerea fondurilor externe nerambursabile necesare implementării etapei 1 în cadrul POIM 2014-2020;
2. CNAIR SA va derula întregul proces necesar implementării etapei de proiectare a Autostrăzii Nordului și a sectorului de drum expres Cluj - Dej;
3. Consiliile Județene Cluj, Bistrița-Năsăud și Primăria Municipiului Bistrița vor asigura întreg suportul necesar pe perioada pregătirii proiectului, în conformitate cu competențele legale.

**Art. 6. Achiziții publice**

Achizițiile desfășurate în cadrul proiectului pentru atribuirea contractelor de prestări servicii pentru elaborarea studiului de fezabilitate aferent Autostrăzii Nordului (Autostrada Baia Mare - Bistrița - Vatra Dornei - Suceava) și pentru elaborarea studiului de fezabilitate pentru sectorul de drum expres Cluj - Dej sunt derulate de către CNAIR SA, cu respectarea legislației privind achizițiile publice, a condițiilor din contractul de finanțare asumat pentru etapa de proiectare și a instrucțiunilor emise de AM și/sau alte organisme abilitate.

**Art. 7. Forța majoră**

1. Prin forță majoră se înțelege orice eveniment extern, imprevizibil, absolut invincibil și inevitabil intervenit după data semnării Acordului de colaborare, care împiedică executarea în tot sau în parte a Acordului și care exonerează de răspundere partea care o invocă.
2. Pot constitui cauze de forță majoră evenimente cum ar fi: calamitățile naturale (cutremure, inundații, alunecări de teren), război, revoluție, embargo, pandemie.
3. Partea care invocă forța majoră are obligația de a notifica celeilalte părți cazul de forță majoră, în termen de 5 zile de la data apariției și de a dovedi existența situației de forță majoră în baza unui document eliberat sau emis de către autoritatea competentă, în termen de cel mult 15 zile de la data comunicării acestuia. De asemenea, are obligația de a comunica data încetării situației de forță majoră, în termen de 5 zile.
4. Părțile au obligația de a lua orice măsuri care le stau la dispoziție în vederea limitării consecințelor acțiunii de forță majoră.
5. Dacă partea care invocă forța majoră nu procedează la notificarea începerii și încetării cazului de forță majoră, în condițiile și termenele prevăzute, va suporta toate daunele provocate celeilalte părți prin lipsa de notificare.
6. Executarea Acordului de colaborare va fi suspendată de la data apariției cazului de forță majoră pe perioada de acțiune a acesteia, fără a prejudicia drepturile ce se cuvin părților.
7. În cazul în care forța majoră și/sau efectele acesteia obligă la suspendarea executării prezentului Acord de colaborare pe o perioadă mai mare de 3 luni, părțile se vor întâlni într-un termen de cel mult 10 zile de la expirarea acestei perioade, pentru a conveni asupra modului de continuare, modificare sau încetare a Acordului de colaborare.

**Art. 8. Legea aplicabilă**

1. Prezentului Acord de colaborare i se va aplica legislația românească și va fi interpretat în conformitate cu aceasta.
2. Pe durata prezentului Acord de colaborare, părțile vor avea dreptul să convină în scris asupra modificării anumitor clauze, prin act adițional, oricând interesele lor cer acest lucru sau când aceste circumstanțe au loc și nu au putut fi prevăzute în momentul în care s-a încheiat prezentul Acord de colaborare.

**Art. 9. Dispoziții finale**

1. Comunicarea între părți se va realiza prin scrisoare oficială și/sau poștă electronică. Adresele de e-mail care vor fi utilizate în acest scop vor fi comunicate în scris ulterior.
2. Toate posibilele dispute rezultate din prezentul acord sau în legătură cu el, pe care părțile nu le pot soluționa pe cale amiabilă, vor fi soluționate de instanțele competente.

Prezentul acord de colaborare s-a încheiat astăzi,.................., în patru exemplare identice, câte unul pentru fiecare parte.

|  |  |  |
| --- | --- | --- |
| COMPANIA NAȚIONALĂ DE ADMINISTRARE A INFRASTRUCTURII RUTIERE SA | **Cristian Ovidiu PISTOL**  **DIRECTOR GENERAL** | **Data**  **Semnătura** |
| **JUDEȚUL CLUJ**  **CONSILIUL JUDEȚEAN** | **Alin TIȘE**  **PREȘEDINTE** | **Data**  **Semnătura** |
| **JUDEŢUL BISTRIȚA-NĂSĂUD**  **CONSILIUL JUDEȚEAN** | **Emil Radu MOLDOVAN**  **PREȘEDINTE** | **Data**  **Semnătura** |
| **MUNICIPIUL BISTRIȚA** | **Ioan TURC**  **PRIMAR** | **Data**  **Semnătura** |

**Contrasemnează:**

**PREŞEDINTE,**  **SECRETAR GENERAL AL JUDEŢULUI**

**Alin Tișe Simona Gaci**